Diari Oficial de la Generalitat Valenciana


Sumari del DOGV 9372, del 30-06-2022 (2022/6097)

Extracte de l'Ordre 4/2022, de 21 de juny, de la Vicepresidència Segona i Conselleria d'Habitatge i Arquitectura Bioclimàtica, per la qual s'aproven les bases reguladores per a la concessió d'ajudes del Programa d'ajudes al lloguer d'habitatges corresponents al Pla estatal per a l'accés a l'habitatge 2022-2025, i es procedeix a la convocatòria per a l'exercici 2022.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9372

Data del DOGV
:   30-06-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/6097


Data del document
:   27-06-2022

Organisme emissor
:   Vicepresidència Segona i Conselleria d'Habitatge i Arquitectura Bioclimàtica

Tipus de document
:   Extracte

Anàlisi jurídica

 Descriptors 

:   * Vicepresidència Segona i Conselleria d'Habitatge i Arquitectura Bioclimàtica
    * ajuda pública

Extracte de l'Ordre 4/2022, de 21 de juny, de la Vicepresidència Segona i Conselleria d'Habitatge i Arquitectura Bioclimàtica, per la qual s'aproven les bases reguladores per a la concessió d'ajudes del Programa d'ajudes al lloguer d'habitatges corresponents al Pla estatal per a l'accés a l'habitatge 2022-2025, i es procedeix a la convocatòria per a l'exercici 2022. [2022/6097]  
  
BDNS (identif.): 635973.  
  
De conformitat amb el que preveuen els articles 17.3.b i 20.8.a de la Llei 38/2003, de 17 de novembre, general de subvencions, es publica l'extracte de la convocatòria, el text complet de la qual pot consultar-se en la Base de dades nacional de subvencions:  
https://www.infosubvenciones.es/bdnstrans/GE/es/convocatoria/635973  
http://www.pap.minhap.gob.es/bdnstrans  
Així mateix, es troba disponible en l'adreça web:  
https://habitatge.gva.es/es/web/vivienda-y-calidad-en-la-edificacion/ajudes-allloguer-d-habitatge-2022  
  
Primer. Objecte i condicions de concessió de les ajudes  
Es convoca, amb l'avocació prèvia de la competència delegada en la Direcció General d'Emergència Residencial, Funció Social de l'Habitatge i OSHU, per a l'exercici 2022, procediment per a l'atorgament de les ajudes del Programa d'ajudes al lloguer d'habitatges, corresponents al Pla estatal per a l'accés a l'habitatge 2022-2025, que es regiran per les bases que s'aproven mitjançant la present Ordre 4/2022, de 21 de juny, i conforme amb les següents condicions.  
  
Segon. Actuacions subvencionables  
1. Serà objecte de l'ajuda, en els termes regulats en el Reial decret 42/2022 i en les bases reguladores, i sempre dins de les disponibilitats pressupostàries, les rendes arrendatícies o el preu de la cessió d'habitatge o habitació que constituïsca la residència habitual i permanent de la persona o unitat de convivència sol·licitant que conste en el contracte d'arrendament o de cessió d'ús que es corresponguen amb vint-i-quatre mensualitats com a màxim i s'hagen generat durant el període comprés entre l'1 de gener de 2022 fins al 31 de desembre de 2023, o, en tot cas, les que corresponguen a partir de la data de subscripció del contracte d'arrendament o cessió d'ús de l'habitatge o habitació fins a aquesta data.  
No seran subvencionables les despeses generals, fiances, serveis, tributs, càrregues i responsabilitats que no siguen susceptibles d'individualització, que les parts hagen acordat que siguen a càrrec de l'arrendatària i que s'incloguen en el contracte com a conceptes diferenciats de la renda de lloguer.  
2. Aquestes subvencions es concediran en règim de concurrència competitiva conforme amb el que s'estableix en l'article 32 del Reial decret 42/2022; l'article 22.1 i concordants de la Llei 38/2003, de 17 de novembre, general de subvencions, i articles 163 i següents de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Tercer. Bases reguladores  
Les bases reguladores es contenen en l'Ordre 4/2022, de 21 de juny, del vicepresident segon i conseller d'Habitatge i Arquitectura Bioclimàtica d'aprovació de bases reguladores per a la concessió d'ajudes del Programa d'ajudes al lloguer d'habitatges corresponents al Pla estatal per a l'accés a l'habitatge 2022-2025, i es procedeix a la convocatòria per a l'exercici 2022 (d'ara en avant Ordre 4/2022).  
  
Quart. Dotació pressupostària  
Denominació línia: «Ajudes al lloguer d'habitatge. Pla estatal d'accés a l'Habitatge 2022-2025», amb ingressos finalistes del Ministeri de Transports, Mobilitat i Agenda Urbana per al finançament d'aquestes ajudes i l'aportació de la Generalitat.  
Finalitat: Finançament d'actuacions del Conveni amb el Ministeri de Transports, Mobilitat i Agenda urbana 2022-2025 en matèria de lloguer d'habitatge  
Línia de subvenció: S1531000  
Import: 00.349.464 euros, i correspon a l'aportació del Ministeri de Transports, Mobilitat i Agenda Urbana la quantitat de 9.439.200 euros i la quantitat de 28.585.694 euros a l'aportació de la Generalitat.  
  
  
Cinqué. Persones beneficiàries  
Persones físiques majors d'edat que reunisquen tots els requisits que s'estableixen en les bases aprovades per l'Ordre 4/2022.  
  
  
Sisé. Quantia de l'ajuda  
La quantia de l'ajuda podrà ser:  
a) fins al 50 per 100 de la renda o preu mensual que hagen de satisfer pel lloguer o cessió d'ús del seu habitatge o habitació que constituïsca la residència habitual i permanent per a aquelles sol·licituds formulades per persones o unitats de convivència els ingressos de les quals no superen l'import equivalent a 1 IPREM calculats d'acord amb la base sisena;  
b) fins al 45 per 100 de la renda de lloguer o preu de cessió d'ús de l'habitatge o habitació per a aquelles sol·licituds formulades per persones o unitats de convivència els ingressos calculats de les quals d'acord amb la base sisena resulten superiors a 1 IPREM i iguals o inferiors a 2,5 IPREM;  
c) fins al 40 per 100 de la renda de lloguer o preu de cessió d'ús de l'habitatge o habitació per a aquelles sol·licituds formulades per persones o unitats de convivència els ingressos calculats de les quals d'acord amb la base sisena resulten superiors a 2,5 IPREM i no excedisquen del màxim exigit per a ser persona beneficiària de l'ajuda;  
d) excepcionalment, si en el moment de presentar la sol·licitud la persona sol·licitant es troba en el supòsit contemplat en l'apartat m de la base cinquena, o la totalitat de membres de la unitat de convivència té més de 65 anys, l'ajuda podrà arribar fins al 50 per 100 de la renda de lloguer o preu de cessió de l'habitatge o habitació, independentment dels ingressos percebuts.  
  
Seté. Termini de concessió de les ajudes al lloguer d'habitatges  
L'ajuda es concedirà a les persones beneficiàries pel termini de dos anys o vint-i-quatre mensualitats com a màxim, que es correspondran amb les mensualitats generades durant el període comprés entre l'1 de gener de 2022 fins al 31 de desembre de 2023, o, en tot cas, les que corresponguen a partir de la data de subscripció del contracte d'arrendament o cessió d'ús de l'habitatge o habitació fins a aquesta data.  
  
  
Huité. Abonament de l'ajuda i presentació de rebuts  
1. L'ajuda concedida s'abonarà a la persona beneficiària amb caràcter general, de manera periòdica, prèvia aportació dels justificants de pagament corresponents en els terminis que s'assenyalen en l'apartat 2, de la base setzena, i aquests terminis són de compliment obligatori. La tramitació del pagament de l'ajuda s'iniciarà després de l'aportació per part de les beneficiàries de la justificació de la seua destinació i de la comprovació de l'aportat per l'òrgan administratiu competent.  
  
La presentació dels justificants de pagament es realitzarà juntament amb la sol·licitud de pagament, que serà emplenada telemàticament, i presentada preferentment a través del procediment electrònic establit a aquest efecte en la pàgina web de la Vicepresidència Segona i Conselleria d'Habitatge i Arquitectura Bioclimàtica, www.gva.es, on es podrà obtindre el formulari de sol·licitud de pagament per a emplenar. En cas de no utilitzar-se el tràmit electrònic previst per a la presentació dels justificants de pagament, la persona interessada haurà d'emplenar electrònicament el formulari de sol·licitud de pagament, imprimir-lo i, degudament signat, presentar-lo juntament amb els justificants de pagament corresponents en qualsevol de les formes previstes en la Llei 39/2015, d'1 d'octubre, del procediment administratiu comú de les administracions públiques.  
Els justificants de pagament presentats de manera diferent o fora del termini establit no seran tinguts en compte per a l'abonament de l'ajuda. Les persones que hagueren facilitat un número de telèfon mòbil de contacte en formular la sol·licitud seran avisades de l'obertura dels terminis de presentació dels rebuts mitjançant la remissió d'un SMS.  
2. Per a la sol·licitud de l'abonament de l'ajuda corresponent al segon any de concessió serà necessari que es continuen mantenint les circumstàncies i requisits exigits en les bases reguladores que van permetre l'accés a l'ajuda, per la qual cosa les persones beneficiàries hauran d'aportar en els terminis indicats en l'apartat 4, de la base setzena, juntament amb la sol·licitud de pagament de l'ajuda, declaració responsable que continuen concorrent tals circumstàncies i requisits, acompanyada de la còpia completa del contracte d'arrendament o de cessió d'ús de l'habitatge o contracte de cessió d'ús o d'arrendament d'una habitació i volant únic d'empadronament que acredite les persones que tenen el seu domicili habitual en l'habitatge objecte del contracte, a l'efecte de determinar la unitat de convivència en els termes que deriven de l'apartat 1.a i c de la base dotzena.  
3. Efectuat el primer pagament de la subvenció a les persones beneficiàries, s'entendrà acceptada aquesta. No obstant l'anterior, les persones beneficiàries podran presentar un escrit de renúncia tal com s'estableix en l'article 94 de la llei 39/2015, d'1 d'octubre, del procediment administratiu comú de les administracions públiques, durant el termini de deu dies següents a la notificació/publicació de la resolució de concessió de l'ajuda, transcorregut el qual no s'acceptarà cap renúncia.  
  
  
Nové. Forma i termini de presentació de sol·licituds  
1. La sol·licitud i la documentació annexa per a la concessió de les ajudes es formalitzaran per les persones o unitats de convivència interessades mitjançant un formulari emplenat electrònicament, que estarà disponible en la seu electrònica de la Generalitat, portal gva.es, d'acord amb els models i terminis establits que especifique la corresponent resolució de convocatòria. Només es podrà presentar una sol·licitud per habitatge o habitació, per la qual cosa, si es detecta la presentació de diverses sol·licituds per a un mateix habitatge o habitació, s'anul·laran d'ofici les sol·licituds duplicades, i es mantindrà com una única sol·licitud la presentada en últim lloc.  
En el cas que es presente un nombre de sol·licituds d'ajudes per al pagament de la renda d'arrendament o preu de cessió d'habitació superior al nombre d'habitacions de què dispose un mateix habitatge segons descripció de l'habitatge que conste en el certificat o la nota simple emesa pel registre de la propietat, només s'admetran a tràmit les sol·licituds que es corresponguen amb el nombre d'habitacions existents segons ordre d'entrada, i es rebutjaran totes les altres.  
No s'admetran a tràmit aquelles sol·licituds emplenades de manera diferent ni fora del termini establit, i seran inadmeses, prèvia resolució dictada en els termes de l'article 21 de la Llei 39/2015, d'1 d'octubre, del procediment administratiu comú de les administracions públiques.  
  
La presentació de la sol·licitud de l'ajuda comporta l'acceptació incondicionada de les bases de la present convocatòria i de les condicions, requisits i obligacions que aquesta conté.  
2. La presentació de sol·licituds es realitzarà d'acord amb el que s'estableix en la Llei 39/2015, d'1 d'octubre, del procediment administratiu comú de les administracions públiques, en qualsevol de les formes que s'estableixen a continuació:  
a) Preferentment, si es disposa de certificat digital, la sol·licitud podrà ser presentada per la persona interessada de manera telemàtica en la seu electrònica de la Generalitat, a través del procediment habilitat a aquest efecte i denominat «Ajudes al lloguer d'habitatge 2022». En la pàgina web de la Vicepresidència Segona i Conselleria d'Habitatge i Arquitectura Bioclimàtica (http://www.habitatge.gva.es) estarà disponible la informació i documentació de la convocatòria i s'habilitarà l'accés a la seu electrònica per a formular la sol·licitud. També s'admetran les sol·licituds presentades telemàticament per titulars de certificat digital quan actuen, degudament autoritzats, en representació d'uns altres   
  
La tramitació telemàtica requerirà la presentació de sol·licituds, escrits i comunicacions davant el registre electrònic, que estiguen signats electrònicament mitjançant una signatura electrònica avançada basada en un certificat reconegut, segons el que es disposa en la Llei 39/2015, d'1 d'octubre, així com en el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, i expedit per la Generalitat, o per qualsevol altre prestador de serveis de certificació amb el qual la Generalitat haja signat l'oportú conveni.  
b) Si no es disposa de certificat digital, la persona interessada haurà d'emplenar electrònicament el formulari de sol·licitud de l'ajuda disponible en la pàgina web assenyalada en l'apartat anterior i s'imprimirà el justificant. Aquest justificant constituirà l'imprés de sol·licitud i haurà de presentar-se, degudament signat, en algun dels registres contemplats en la Llei 39/2015, d'1 d'octubre, del procediment administratiu comú de les administracions públiques i, preferiblement, en el de les seus dels serveis territorials d'Habitatge i Arquitectura Bioclimàtica.  
  
L'emplenament electrònic del formulari de sol·licitud per les persones peticionàries que no disposen de certificat digital no implicarà que s'haja sol·licitat l'ajuda amb inici del procediment telemàtic per a la concessió. Únicament la informació introduïda quedarà emmagatzemada en les corresponents bases de dades. Si no es presenta el justificant degudament subscrit per la peticionària de l'ajuda acompanyat de la documentació requerida en aquestes bases en algun dels registres d'entrada assenyalats en l'apartat anterior en el termini de sol·licitud establit en la corresponent convocatòria, no es considerarà presentada la sol·licitud d'ajuda.  
3. Sense perjudici del que s'exposa en els apartats anteriors, es recomana la presentació de la sol·licitud preferentment de manera telemàtica. A tals efectes, les persones interessades a sol·licitar aquestes ajudes tindran dret a ser assistides en l'ús de mitjans electrònics en les seues relacions amb l'Administració pública, en el marc de les previsions contingudes en els articles 12 i 13, a i b de la Llei 39/2015, d'1 d'octubre, del procediment administratiu comú de les administracions públiques, de manera que els serveis territorials d'Habitatge i Arquitectura Bioclimàtica oferiran un punt d'accés a internet i, per a aquells casos que ho requerisquen, es podrà facilitar ajuda mitjançant cita prèvia.  
  
Així mateix, els ajuntaments i mancomunitats, per si o a través de les oficines de la Xarxa Xaloc, així com les oficines del programa «Xarxa Jove», desenvolupat per l'Institut Valencià de la Joventut, podran presentar sol·licituds telemàticament mitjançant certificat digital, en nom de les persones interessades que els autoritzen mitjançant el corresponent formulari. Per a això es podrà habilitar el personal dels ajuntaments o mancomunitats mitjançant la presentació de la credencial subscrita degudament en un formulari normalitzat disponible en el web de la Vicepresidència Segona i Conselleria d'Habitatge i Arquitectura Bioclimàtica.  
Finalment, també s'admetran les sol·licituds presentades telemàticament per titulars de certificat digital quan actuen, degudament autoritzats, en representació d'uns altres.  
4. En la sol·licitud d'ajudes s'inclourà expressament l'autorització de la persona sol·licitant a la Generalitat Valenciana, a través de la Vicepresidència Segona i Conselleria d'Habitatge i Arquitectura Bioclimàtica, per a reclamar tota la informació necessària, en particular la de caràcter tributari, en els termes previstos en la Llei 58/2003, de 17 de desembre, general tributària, o econòmic que fora legalment pertinent per a acreditar el compliment dels requisits en el marc de la col·laboració que s'establisca amb l'Agència Estatal d'Administració Tributària, la Direcció General del Cadastre, les entitats gestores de la Seguretat Social i altres administracions públiques competents. No podrà cedir-se a tercers la informació de caràcter tributari o econòmic rebuda. La sol·licitud de l'ajuda implicarà l'autorització de les persones interessades perquè l'Administració de la Generalitat puga procedir al tractament de les dades de caràcter personal en la mesura que resulte necessària per a la gestió de les ajudes, tot això de conformitat amb el que es preveu en la Llei orgànica 3/2018, de 5 de desembre, de protecció de dades personals i garantia dels drets digitals.  
  
5. El termini de presentació de la sol·licitud de l'ajuda s'iniciarà a partir de l'endemà de la publicació de la present ordre en el Diari Oficial de la Generalitat Valenciana i romandrà obert amb caràcter continuat i permanent durant el termini d'un mes.  
  
Desé. Documentació que acompanyarà la sol·licitud  
La sol·licitud d'ajuda degudament emplenada i signada per la persona o persones peticionàries de l'ajuda, o els seus representants, s'acompanyarà de la documentació indicada en la base dotzena de l'Ordre 4/2022.  
  
Onzé. Termini de resolució i notificació  
1. Correspon al conseller o consellera competent en matèria d'habitatge i arquitectura bioclimàtica, o l'òrgan en què delegue, dictar la resolució de la concessió de les ajudes que puguen convocar-se. La resolució serà motivada.  
2. El termini per a resoldre i notificar la resolució del procediment serà de sis mesos des que la sol·licitud haja tingut entrada en el registre de l'òrgan competent per a la tramitació. Transcorregut aquest termini sense que haja recaigut resolució i aquesta no haja sigut notificada, s'entendrà desestimada la sol·licitud de concessió de l'ajuda en els termes previstos en la Llei 39/2015, d'1 d'octubre, del procediment administratiu comú de les administracions públiques. Tal com disposa l'esmentada llei, la desestimació per silenci administratiu té els efectes de permetre als interessats la interposició del recurs administratiu o contenciós administratiu que siga procedent. Excepcionalment, podrà acordar-se l'ampliació d'aquests terminis en els supòsits contemplats en la legislació reguladora del procediment administratiu comú.  
  
3. Les resolucions de les convocatòries d'ajudes que posen fi al procediment de concessió es publicaran en el Diari Oficial de la Generalitat Valenciana i, posteriorment, en el portal de www.gva.es. Les persones sol·licitants que hagen facilitat un número de telèfon mòbil podran ser avisades de la publicació del llistat definitiu mitjançant un missatge de text SMS. La publicació en el Diari Oficial de la Generalitat Valenciana substituirà la notificació individual de la resolució, conforme amb el que es preveu en la legislació del procediment administratiu comú. La publicació es realitzarà respectant en tot cas els drets reconeguts en la Llei orgànica 3/2018, de 5 de desembre, de protecció de dades personals i garantia dels drets digitals.  
  
4. La resolució posarà fi a la via administrativa i contra ella podrà interposar-se recurs potestatiu de reposició davant el mateix òrgan que la dicte en el termini d'un mes a partir de l'endemà de la notificació, mitjançant la publicació en el Diari Oficial de la Generalitat Valenciana, d'acord amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o recurs contenciós administratiu en el termini de dos mesos davant de la Sala Contenciosa Administrativa del Tribunal Superior de Justícia, en aplicació del que s'estableix en l'article 10.1.a de la Llei 29/1998, de 13 de juliol, reguladora de la jurisdicció contenciosa administrativa.  
  
  
València, 27 de juny de 2022.- La directora general d'Emergència Habitacional, Funció Social de l'Habitatge, i Observatori de l'Hàbitat i Segregació Urbana: Pura Peris García.